Nuwe programrooster weens ‘geldbesparing’ vir RSGRSG Radio Sonder Grense (RSG) het verskeie programverskuiwings aangekondig wat vanaf Maandag by dié Afrikaanse radiostasie in werking tree. “Hierdie verskuiwings word gedoen in die lig van besparingsmaatreëls, maar ook omdat RSG beplan om later vanjaar ŉ volledige uurlange landbouprogram van 05:00 – 06:00 op weeksdae uit te saai,” het die radiostasie, wat aan die SAUK behoort, in ŉ verklaring gesê. Soggens Wakker op weeksoggende 05:00 – 06:00 val weg en daardie uur word nou deel van die deurnag outomatisering, wat reeds vir jare al van 00:00 – 05:00 die geval is. Dit bring mee dat RSG Landbou nou later skuif na 05:25, met Vroegoggendgedagte en Ikra wat skuif na 05:55. Die regstreekse uitsending van RSG begin dan 06:00 met Monitor. Dieselfde geld vir Saterdagoggende wanneer Brekfis met Derrich om 06:00 sal begin en vir Sondagoggende wanneer Oggendstemming ook om 06:00 sal begin. Middae Die middag-aktualiteitsprogram Spektrum word vervroeg en sal van 12:00 – 13:00 weeksdae uitgesaai word. Die middag-aktualiteitsprogramme op RSG sal dan van Maandag tot Saterdag op dieselfde tyd uitgesaai word, en dit gee ook vir die gewilde Driesestig, wat deur Martelize Brink en Johan Rademan aangebied word, die kans om weeksdae ononderbroke van 13:00 – 15:00 uit te saai. Dit bring mee dat die middagvervolgverhaal skuif na net ná die 15:00-nuus in Spitstyd. Aande Wat die aandskedule betref, ruil die uitsaaitye vir die Aandboekvoorlesing en die Kinderstorie net om, en die Vroegaandgedagte val weg, wat ook ŉ besparing meebring, het RSG bygevoeg. “Goeie nuus is dat die Laataandgedagte ŉ uur vroeër skuif en reeds om 22:55 uitgesaai word.” Nuusbulletins Wat die nuusbulletins betref, val die 05:00 nuusbulletins weg, asook die laataand nuushooftrekke net voor middernag. Laataande Op Maandae, Woensdae en Vrydae om 23:10, gaan daar voortaan ŉ laataandkuier saam met die omroeper aan diens wees. Dan sal gesels word, musiek gespeel word en sommer net gekuier word. Saterdae Saterdae van 11:30 – 11:45 volg resepte en kombuiswenketyd saam met die omroeper aan diens. Sondae ŉ Lekkerte wat wag is dat die musiekreeks op ŉ Sondagoggend om 10:05 ŉ herhaling van die destydse baie gewilde Tranetrekkers-reeks van Johan van Lill, gaan wees. ŉ Nuwe seisoen van Geloof wat Grondvat begin ook Sondagaande net ná die 19:00 nuus. Flip Loots en Christina Landman gesels weer met mense oor hoe geloof in die alledaagse lewe uitgeleef word in die gemeenskap. Besoek rsg.co.za vir die volledige RSG-programskedule wat Maandag 5 April in werking tree.